A Bizottság 1999/25/EK irányelve

(1999. április 9.)

a motorkerékpárok és segédmotoros kerékpárok előírt azonosítási jelzéseiről szóló 93/34/EGK tanácsi irányelvnek a műszaki fejlődéshez történő hozzáigazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a motorkerékpárok és segédmotoros kerékpárok típusjóváhagyásáról szóló, legutóbb Ausztria, Finnország és Svédország csatlakozási okmányával módosított, 1992. június 30-i 92/61/EGK tanácsi irányelvre [1] és különösen annak 16. cikkére,

tekintettel a motorkerékpárok és segédmotoros kerékpárok előírt azonosítási jelzéseiről szóló, 1993. június 14-i 93/34/EGK tanácsi irányelvre [2] és különösen annak 3. cikkére,

(1) mivel a 93/34/EGK irányelv egyike a 92/61/EGK irányelvvel bevezetett közösségi típusjóváhagyási eljárás önálló irányelveinek; mivel a 92/61/EGK irányelvben a járműrendszerekre, -alkatrészekre és önálló műszaki egységekre megállapított rendelkezések érvényesek erre az irányelvre is;

(2) mivel a technika fejlődése most lehetővé teszi a 93/34/EGK tanácsi irányelv műszaki fejlődéshez történő hozzáigazítását; mivel a típusjóváhagyási rendszer mint egész megfelelő működtetéséhez a szóban forgó irányelv bizonyos rendelkezéseinek tisztázása vagy kiegészítése szükséges;

(3) mivel e célból egyes használatos jelzések átalakítása és a gyártó adattábláján az előírt jármű azonosító száma feltüntetésénél használatos jelzésekre és karakterekre vonatkozó bizonyos követelmények tisztázása szükséges;

(4) mivel az ezen irányelvben szereplő intézkedések összhangban állnak a legutóbb a 98/91/EK európai parlamenti és tanácsi irányelvvel [3] módosított 70/156/EGK tanácsi irányelv [4] 13. cikkével létrehozott műszaki fejlődéshez való hozzáigazítással foglalkozó bizottság véleményével,

ELFOGADTA EZT AZ IRÁNYELVET:

1. cikk

A 93/34/EGK irányelv melléklete ennek az irányelvnek a melléklete szerint módosul.

2. cikk

(1) 2000. január 1-jei hatállyal a tagállamok az előírt azonosítási jelzésekkel kapcsolatos okokból nem:

- tagadhatják meg motorkerékpárok és segédmotoros kerékpárokra vonatkozó EK-típusjóváhagyás megadását,

- tilthatják meg motorkerékpárok és segédmotoros kerékpárok nyilvántartásba vételét, értékesítését vagy forgalomba helyezését,

amennyiben az előírt azonosítási jelzések megfelelnek az ezen irányelvvel módosított 93/34/EGK irányelv követelményeinek.

(2) 2000. július 1-jei hatállyal a tagállamok megtagadják bármilyen motorkerékpár- és segédmotoroskerékpár-típusra az EK-típusjóváhagyás megadását az előírt azonosítási jelzésekkel kapcsolatos okokból, ha az ezzel az irányelvvel módosított 93/34/EGK irányelv követelményei nem teljesülnek.

3. cikk

(1) A tagállamok legkésőbb 1999. december 31-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Ezeket a rendelkezéseket 2000. január 1-jétől kell alkalmazni.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak a legfőbb rendelkezéseit, amelyeket az irányelv által szabályozott területen fogadtak el.

4. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 1999. április 9-én.

a Bizottság részéről

Martin Bangemann

a Bizottság tagja

[1] HL L 225., 1992.8.10., 72. o.

[2] HL L 188., 1993.7.29., 38. o.

[3] HL L 11., 1999.1.16., 25. o.

[4] HL L 42., 1970.2.23., 1. o.

--------------------------------------------------

MELLÉKLET

1. A 2.1.4. pontot az alábbi váltja fel:

"2.1.4. állóhelyzeti zaj: … dB(A) … min−1."

2. A 3.1.1.2. pontot az alábbi váltja fel:

"3.1.1.2. a második rész hat karakterből (betűk vagy számok) áll, amelyek a jármű általános jellemzőit (típus, változat, modell) adják meg. Ha a gyártó e karakterek közül egyet vagy többet nem használ fel, a felhasználatlan helyeket alfanumerikus karakterekkel kell kitölteni az egyes járművek gyártóinak választása szerint."

3. A 3.1.2. pontot az alábbi váltja fel:

"3.1.2. a jármű azonosítási számát - amennyiben ez lehetséges - egy sorban kell megadni. E sor elejét és végét egy olyan jelzéssel kell behatárolni, amely nem lehet sem arab szám, sem latin nagybetű, és nem is téveszthető össze ilyen karakterekkel.

Kivételes esetben és műszaki okokból kétsoros megjelenítés is lehetséges. Ebben az esetben azonban a három rész egyikén belül sem lehet szétválasztás, és minden sor elejét és végét olyan jelzéssel kell behatárolni, amely nem lehet sem arab szám, sem latin nagybetű, és nem is téveszthető össze ilyen karakterekkel.

Az említett jelzés alkalmazása a három rész között egy soron belül (3.1.1. pont) is megengedett.

A karakterek között nem lehet szóköz."

--------------------------------------------------